NEUVOSTON ASETUS (ETY) N:o 2115/71,

annettu 28 päivänä syyskuuta 1971,

maito- ja maitotuotealan suojatoimenpiteiden soveltamisen edellytyksistä

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen,

ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(1), sellaisena kuin se on viimeksi muutettuna asetuksella (ETY) N:o 1410/71(2), ja erityisesti sen 21 artiklan 1 kohdan,

ottaa huomioon komission ehdotuksen,

sekä katsoo, että

asetuksen (ETY) N:o 804/68 21 artiklan 1 kohdassa säädetään mahdollisuudesta toteuttaa asianmukaisia toimenpiteitä, jos 1 artiklassa tarkoitettujen tuotteen tai tuotteiden markkinoille aiheutuu tai on vaarassa aiheutua vakavia häiriöitä yhteisön alueella tuonnin tai viennin vuoksi perustamissopimuksen 39 artiklan tavoitteiden mahdollisesti vaarantuessa; nämä toimenpiteet koskevat kolmansien maiden kanssa käytävää kauppaa ja niiden soveltaminen lopetetaan, kun häiriö tai häiriön uhka väistyy,

neuvoston kuuluu määritellä yksityiskohtaiset säännöt edellä mainitun asetuksen 21 artiklan 1 kohdan soveltamisesta, sekä tapaukset ja rajat, joissa jäsenvaltiot voivat toteuttaa suojatoimenpiteitä,

tämän vuoksi olisi määriteltävä päätekijät, joiden avulla voidaan arvioida, ovatko yhteisön markkinat vakavasti häiriintyneet tai vaarassa häiriintyä,

koska turvautuminen suojatoimenpiteisiin toteutetaan sen perusteella, mikä vaikutus kolmansien maiden kanssa käytävällä kaupalla on yhteisön markkinoihin, on tarpeen arvioida näiden markkinoiden tilanne ottaen huomioon itse markkinoille ominaisten tekijöiden lisäksi tämän kaupan kehitykseen liittyvät tekijät,

olisi määriteltävä toimenpiteet, jotka voidaan toteuttaa asetuksen (ETY) N:o 804/68 21 artiklan soveltamiseksi; näiden toimenpiteiden on oltava sen laatuisia, että ne korjaavat markkinoiden vakavat häiriöt ja poistavat tällaisten häiriöiden uhan; ne on voitava suhteuttaa olosuhteisiin muiden kuin toivottujen vaikutusten välttämiseksi,

maito- ja maitotuotealan markkinamekanismiin sisältyy tuontitodistusjärjestelmä ja tietyille tuotteille vientituen ennakkovahvistusjärjestelmä ja vientitodistusjärjestelmä; näiden järjestelmien myötä on määriteltävä säännöt, joiden mukaisesti voidaan päättää yhteisön tasolla suojatoimenpiteistä tilanteen pääpiirteittäisen tarkastelun seurauksena,

on syytä rajoittaa jäsenvaltion turvautumista asetuksen (ETY) N:o 804/68 21 artiklaan, jos edellä tarkoitettuihin tekijöihin perustuvan arvioinnin jälkeen tämän valtion markkinoiden katsotaan vastaavan mainitun artiklan edellytyksiä; toimenpiteiden, jotka voidaan toteuttaa tässä tapauksessa, on oltava sen laatuisia, että ne estävät markkinoiden tilanteen huononemisen edelleen; kuitenkin niiden on oltava suojaavia; tämä kansallisten toimenpiteiden suojaava ominaisuus oikeuttaa niiden soveltamisen ainoastaan siihen asti, kun aiheesta annettu yhteisön päätös on tullut voimaan, ja

komission kuuluu tehdä ratkaisunsa yhteisön suojatoimenpiteistä jäsenvaltion pyynnöstä kahdenkymmenenneljän tunnin kuluessa tämän pyynnön vastaanottamisesta; jotta komissio voisi arvioida markkinatilanteen kaikkein tehokkaimmin, on tarpeen antaa säännöksiä, joilla varmistetaan, että sille toimitetaan mahdollisimman nopeasti tieto jäsenvaltion soveltamista suojatoimenpiteistä; tämän vuoksi olisi säädettävä, että näistä toimenpiteistä ilmoitetaan komissiolle heti kun niistä on päätetty, ja että tätä ilmoitusta pidetään asetuksen (ETY) N:o 804/68 21 artiklan 2 kohdan mukaisena pyyntönä,

ON ANTANUT TÄMÄN ASETUKSEN:

1 artikla

Kun arvioidaan, aiheutuuko tai onko asetuksen (ETY) N:o 804/68 1 artiklassa tarkoitettujen tuotteen tai tuotteiden markkinoille vaarassa aiheutua vakavia häiriöitä yhteisön alueella tuonnin tai viennin vuoksi perustamissopimuksen 39 artiklan tavoitteiden mahdollisesti vaarantuessa, otetaan huomioon erityisesti:

a) tuotteiden määrät, joille tuontitodistukset on annettu tai niitä on haettu;

b) toteutuneen tai arvioidun viennin määrä ja määrät, joille vientitodistukset on annettu tai niitä on haettu;

c) tuotteiden tarjonta yhteisön markkinoilla;

d) hinnat yhteisön markkinoilla tai näiden hintojen ennakoitava kehitys ja erityisesti niiden liiallinen noususuunta ja sellaisten tuotteiden, joihin ei sovelleta interventiohintoja, hintojen liiallinen lasku- tai noususuunta;

e) tuotteiden määrät, joihin on toteutettu interventiotoimenpiteitä tai joihin on mahdollisesti toteutettava niitä.

2 artikla

1. Toimenpiteet, jotka voidaan toteuttaa asetuksen (ETY) N:o 804/68 21 artiklan 2 ja 3 kohdan soveltamiseksi tämän artiklan 1 kohdassa tarkoitetun tilanteen ilmetessä, ovat:

a) tuonti- tai vientitodistusten antamisen täydellinen tai osittainen keskeyttäminen, jonka seurauksena uusia hakemuksia ei oteta vastaan;

b) vireillä olevien vienti- tai tuontitodistushakemusten täydellinen tai osittainen hylkääminen;

c) tuotteet ja määräpaikat, joiden osalta on säädetty vientituen ennakkovahvistuksesta ja vientitodistuksen antamisesta:

aa) vientituen ennakkovahvistusten ja vientitodistusten antamisen täydellinen tai osittainen keskeyttäminen, jonka seurauksena uusia hakemuksia ei oteta vastaan,

bb) vireillä olevien vientituen ennakkovahvistusten ja vientitodistushakemusten täydellinen tai osittainen hylkääminen;

d) vientiverojen kanto.

2. Edellä 1 kohdan toimenpiteet voidaan toteuttaa ainoastaan siinä määrin ja ainoastaan siksi ajaksi, kuin on ehdottoman välttämätöntä. Ne voivat koskea ainoastaan kolmansista maista tulevia tai kolmansiin maihin meneviä tuotteita. Ne voidaan rajoittaa tietyistä maista tuotaviin, tietyistä maista peräisin oleviin tai tiettyihin maihin vietäviin tuotteisiin tai tiettyihin laatuihin ja tietyn tyyppisiin tuotteisiin. Ne voidaan rajoittaa tuontiin yhteisön tietyille alueille tai tällaisilta alueilta tulevaan vientiin.

3. Edellä 1 kohdassa tarkoitettujen hakemusten hylkäämistä sovelletaan hakemuksiin, jotka on jätetty ajanjaksoina, joiden aikana sovelletaan 3 artiklassa tai 4 artiklassa tarkoitettua keskeytystä.

Kuitenkin jos äkillisistä olosuhteista aiheutuu tai on vaarassa aiheutua niin ilmeinen hinnan muutos, että tuontimaksu tai vientituki ei enää täytä tehtäväänsä, hylkääminen voidaan ulottaa koskemaan hakemuksia, jotka on jätetty näiden olosuhteiden ilmenemishetkestä lähtien.

3 artikla

Komissio voi, tarkasteltuaan pääpiirteittäin 1 artiklassa mainittujen tekijöiden perusteella ilmenneen tilanteen, ratkaista päätöksellään, että asetuksen (ETY) N:o 804/68 21 artiklan 2 kohdan soveltamisen edellytykset täyttyvät. Se ilmoittaa päätöksestään jäsenvaltioille ja julkaisee sen toimipaikassaan.

Tämän päätöksen seurauksena voidaan väliaikaisesti keskeyttää kyseisten tuotteiden osalta ja määrätystä, ilmoituksen jälkeisestä ajankohdasta lähtien:

- joko tuontitodistusten antaminen,

- tai vientituen ennakkovahvistusten ja vientitodistusten antaminen.

Tätä päätöstä sovelletaan enintään neljänkymmenenkahdeksan tunnin ajan, sanotun kuitenkaan rajoittamatta asetuksen (ETY) N:o 804/68 21 artiklan 2 kohdan soveltamista.

4 artikla

1. Jäsenvaltio voi toteuttaa kaiken varalta yhden tai useamman toimenpiteen, jos jäsenvaltio 1 artiklassa tarkoitettuihin tekijöihin perustuvan arvioinnin jälkeen katsoo, että asetuksen (ETY) N:o 804/68 21 artiklan 1 kohdassa tarkoitettu tilanne ilmenee sen alueella.

Suojatoimenpiteet käsittävät:

a) tuontitodistusten antamisen täydellisen tai osittaisen keskeyttämisen;

b) vientituen ennakkovahvistusten ja vientitodistusten antamisen täydellisen tai osittaisen keskeyttämisen;

c) vaatimuksen, että 2 artiklan 1 kohdan d alakohdassa tarkoitetut verot talletetaan, tai niiden määrä taataan.

Edellä c alakohdassa tarkoitetun toimenpiteen seurauksena on verojen kanto ainoastaan, jos näin on päätetty asetuksen (ETY) N:o 804/68 21 artiklan 2 tai 3 kohdan soveltamiseksi.

Tämän asetuksen 2 artiklan 2 kohdan säännöksiä on sovellettava.

2. Suojatoimenpiteet ilmoitetaan komissiolle teleksillä heti kun niistä on päätetty. Tämä ilmoitus vastaa asetuksen (ETY) N:o 804/68 21 artiklan 2 kohdan mukaista pyyntöä. Näitä toimenpiteitä on sovellettava ainoastaan komission tältä pohjalta tekemän päätöksen voimaantuloon asti.

5 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 28 päivänä syyskuuta 1971.

Neuvoston puolesta

Puheenjohtaja

P. SILVESTRI

(1) EYVL N:o L 148, 28.6.1968, s. 13

(2) EYVL N:o L 148, 3.7.1971, s. 3